Document ID: 32005D0627

KOMISJONI OTSUS,
26. august 2005,
millega kinnitatakse Madalmaades kasutatavad searümpade liigitusmeetodid
(teatavaks tehtud numbri K(2005) 3234 all)
(Ainult hollandikeelne tekst on autentne)
(2005/627/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 13. novembri 1984. aasta määrust (EMÜ) nr 3220/84, millega määratakse kindlaks ühenduse searümpade liigitusskaala, (1) eriti selle artikli 5 lõiget 2,
ning arvestades järgmist:
(1)
Määruse (EMÜ) nr 3220/84 artikli 2 lõikes 3 on sätestatud, et searümpade liigitusskaala kindlaksmääramisel tuleb hinnata tailiha sisaldust kooskõlas statistiliselt tõendatud hindamismeetoditega, mille aluseks on searümba ühe või enama anatoomilise osa füüsilised mõõtmised. Liigitusmeetodite kinnitamine sõltub hinnangu vastavusest statistilise vea piirnormile. See piirnorm on määratletud komisjoni 24. oktoobri 1985. aasta määruse (EMÜ) nr 2967/85 (millega kehtestatakse ühenduse searümpade liigitusskaala üksikasjalikud rakenduseeskirjad) (2) artikli 3 lõikes 2.
(2)
Komisjoni otsusega 87/131/EMÜ (3) lubati searümpade liigitamiseks Madalmaades kasutada ühte meetodit.
(3)
Tehniliste kohanduste tõttu on Madalmaade valitsus komisjonilt taotlenud uue valemi kasutamise kinnitamist alates 1. juulist 2006 seadme HGP 2 jaoks, mida praegu kasutatakse vastavalt otsusele 87/131/EMÜ, ja searümpade uue liigitusmeetodi kinnitamist ning on seetõttu esitanud määruse (EMÜ) nr 2967/85 artiklis 3 nõutud andmed.
(4)
Kõnealuse taotluse läbivaatamisel ilmnes, et nimetatud liigitusmeetodite kinnitamise tingimused on täidetud.
(5)
Seadmete ja liigitusmeetodite muutmine on lubatud üksnes komisjoni uue otsusega, mis võetakse vastu omandatud kogemusi silmas pidades. Seetõttu võidakse praegune luba tühistada.
(6)
Selguse huvides tuleks otsus 87/131/EMÜ kehtetuks tunnistada ja asendada see uue otsusega.
(7)
Käesoleva otsusega ettenähtud meetmed on kooskõlas sealihaturu korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Madalmaades lubatakse searümpade liigitamiseks vastavalt määrusele (EMÜ) nr 3220/84 kasutada järgmisi meetodeid:
a)
seade nimetusega “Hennessy Grading Probe (HGP 2)” ja sellega seotud hindamismeetodid, mille üksikasjad on esitatud lisa 1. osas;
b)
seade “VISION system (VCS 2000)” ja sellega seotud hindamismeetodid, mille üksikasjad on esitatud lisa 2. osas.
Artikkel 2
Seadmete või hindamismeetodite muudatused ei ole lubatud.
Artikkel 3
Otsus 87/131/EMÜ tunnistatakse kehtetuks.
Artikkel 4
Käesolev otsus on adresseeritud Madalmaade Kuningriigile.
Brüssel, 26. august 2005

Labels: 1
17
19
6
18